钦定古今图书集成/明伦汇编/官常典/第329卷 > 上古
## 钦定古今图书集成/明伦汇编/官常典/第329卷 > 上古

### 太昊伏羲氏命大庭治屋庐阴康治田里栗陆主疏导泉源始立冬官

按《外纪》：太昊时有龙马负图出于河之瑞，因而名官，
始以龙纪，号曰龙师。命大庭为居龙氏，治屋庐；阴康
为土龙氏，治田里；栗陆为水龙氏，繁滋草木，疏导泉
源。又命五官冬官为黑龙氏。

按古《三坟》，伏羲氏命水龙氏平治水土，命火龙氏炮
治器用。　按天皇伏羲氏策辞：“甲寅昜二月，天王升
传教台，皇曰大庭，主我屋室。视民之未居者，喻之借
力，同构其居，无或寒冻。”庭曰：“顺民之辞。”皇曰：“阴康子
居水土，俾民居处，无或漂流。勤于道，达于下。”康曰：“顺
君之辞。”

### 炎帝神农氏号冬官为北火

按《外纪》：“神农氏因火德王，故以火纪，官为火帝，冬官
为北火。”

### 黄帝有熊氏二十年以云纪官冬官为黑云始设陶正木正以利器用

按《史记五帝本纪》不载。按《竹书纪年》，“黄帝轩辕氏
二十年，景云见。以云纪官。”

按《外纪》，帝初受命，适有云瑞之应，乃以云名官，号为
云师。命甯封为陶正，赤将为木正，以利器用。　应劭
曰：“冬官为黑云。”

### 颛顼高阳氏命冬官中官各司水土

按《左传昭公二十九年》：“蔡墨曰：五行之官，水正曰元
冥，土正曰后土。少皞氏有四叔，曰重，曰该，曰修，曰熙。
修及熙实能水使为元冥。共工氏有子曰勾龙，为后
土。”

〈注〉《共工》在太皞后，神农前，以水名官。其子勾龙，能平水土。

按：杜佑《通典》：“颛顼五官，冬官水正，曰元冥；中官土正，
曰后土。”

### 少昊金天氏设鸤鸠氏为司空鹘鸠氏为司事又以五雉为五工正

按《左传昭公十七年》：“秋，郯子来朝，公与之宴。昭子问
焉，曰：‘少皞氏鸟名官，何故也’？郯子曰：‘吾祖也，我知之。
昔者黄帝氏以云纪，故为云师而云名；炎帝氏以火
纪，故为火师而火名；共工氏以水纪，故为水师而水
名；太皞氏以龙纪，故为龙师而龙名。我高祖少皞摰
之立也，凤鸟适至，故纪于鸟，为鸟师而鸟名。凤鸟氏’”，
历正也；元鸟氏，司分者也；伯赵氏，司至者也；青鸟氏，
司启者也；丹鸟氏，司闭者也；祝鸠氏，司徒也；雎鸠氏，
司马也；鸤鸠氏，司空也；爽鸠氏，司寇也；鹘鸠氏，司事
也；五鸠，鸠民者也。《五雉》为五工正，利器用，正度量，夷
民者也；《九扈》为九农正，扈民无淫者也。

〈注〉鸤鸠，鴶鵴也。鸤鸠平均，故为司空平水土。鹘鸠，鹘雕也，春来冬去，故为司事。“五雉”，雉有五种，西方曰鷷雉，东方曰鶅雉，南方曰翟雉，北方曰鵗雉，伊洛之南曰翚雉。夷，平也。〈疏〉贾逵云：“西方曰鷷雉，攻木之工也；东方曰鶅雉，抟埴之工也；南方曰翟雉，攻金之工也；北方曰鵗雉，攻皮之工也；伊洛而南曰翚雉，设五色之工也。”《正义》曰：“雉声近夷，夷为平

故以“雉” 名工正之官，使其利便民之器用，正丈尺之度，斗斛之量，所以平均下民也。